ฝาก-ถอนไทยพาณิชย์ไม่ต้องกรอกฟอร์ม
“ไทยพาณิชย์” ลุยยกเครื่องบริการสาขา ฝาก-ถอนไม่ต้องกรอกฟอร์ม สั่งห้าม พนง.ตื้อขายประกันเครดิตการ์ด
28 ส.ค. 2555

“ไทยพาณิชย์” ลุยยกเครื่องบริการสาขา ฝาก-ถอนไม่ต้องกรอกฟอร์ม สั่งห้าม พนง.ตื้อขายประกันเครดิตการ์ด
นายญนน์ โภคทรัพย์ รองผู้จัดการใหญ่ กลุ่มลูกค้าบุคคล ธนาคารไทยพาณิชย์ เปิดเผยว่า ตั้งแต่เดือน ก.ค.ที่ผ่านมา ธนาคารได้มีการยกระดับบริการสาขาใหม่ ได้แก่ การให้บริการฝาก ถอน โอน โดยไม่ต้องกรอกฟอร์ม รวมทั้งห้ามไม่ให้พนักงานทำการขายผลิตภัณฑ์ที่ลูกค้าระบุว่าไม่ต้องการเป็นเวลา 6 เดือน เพื่อเพิ่มความพึงพอใจและลดปัญหาความยุ่งยากที่ลูกค้าจะต้องเผชิญเมื่อมาใช้บริการที่สาขา
“เราพบว่า 3 ปัญหาที่ลูกค้าต้องเจอ คือ คิวยาว ความยุ่งยากในการกรอกฟอร์ม และการถูกบังคับซื้อผลิตภัณฑ์ที่ลูกค้าไม่ต้องการ เช่น ประกัน บัตรเครดิต ต่อไปนี้ลูกค้าจะสามารถตรงไปที่เคาน์เตอร์แล้วแจ้งความต้องการฝากถอนได้ทันที ส่วนการขายผลิตภัณฑ์ หากลูกค้าไม่ต้องการแบงก์จะเก็บสถิติไว้และจะไม่รบกวนเลยอีก 6 เดือน” นายญนน์ กล่าว
นายญนน์ กล่าวว่า ธนาคารยังได้เพิ่มบริการที่ปรึกษาทางการเงิน (Financial Consultant) ด้วยการจัดอบรมพนักงานเพื่อเป็นที่ปรึกษาทางการเงินแก่ลูกค้า โดยในแต่ละสาขาจะมีเจ้าหน้าที่ที่ผ่านการอบรมในหลักสูตร Certified Financial Planner (CFP) คอยให้คำปรึกษาแก่ลูกค้าตั้งแต่ 1-3 คน
นอกจากนี้ ธนาคารอยู่ระหว่างหาผลิตภัณฑ์สินเชื่อมารองรับลูกค้าบุคคลของธนาคารที่เข้าร่วมโครงการซอฟต์โลนของธนาคารแห่งประเทศไทย (ธปท.) ไม่ทัน ซึ่งมีค้างอยู่กว่า 2 หมื่นล้านบาท หลังจากธนาคารได้ปล่อยกู้ไปแล้วเต็มวงเงินจัดสรรที่ 3.2 หมื่นล้านบาท
“ตอนนี้แบงก์อนุมัติสินเชื่อไปหมดแล้ว และเบิกใช้ไปแล้ว 50% คงต้องรอดูว่า ธปท.จะมีการจัดสรรวงเงินเพิ่มหรือไม่ หากหมดแล้วจริงๆ ธนาคารจะหาผลิตภัณฑ์ออกมารองรับ แต่คงไม่ใช่เรตดอกเบี้ยเดียวกับซอฟต์โลน” นายญนน์ กล่าว
สำหรับสินเชื่อรายย่อยของธนาคารในปีนี้ คาดว่าจะเติบโตได้ไม่ต่ำกว่า 25% หรือคิดเป็นยอดสินเชื่อคงค้างไม่ต่ำกว่า 6 แสนล้านบาท แบ่งเป็นสินเชื่อบ้าน 4 แสนล้านบาท สินเชื่อเช่าซื้อรถยนต์ 1.71.8 แสนล้านบาท โดยมีสัดส่วนหนี้เสียที่ 1.5%